Hof sê oor borgtog vir Menlyn Maine-moordbeskuldigdeCarlo Arendse. Die man wat beskuldig word van die moord op JB Strydom (44) het Woensdag in die Pretoriase landdroshof verskyn. Carlo Arendse is Maandag in hegtenis geneem kort ná Strydom se skietdood in ŉ parkeerterrein van die Menlyn Maine-winkelsentrum in die ooste van die stad. Die skietery het glo uit ŉ stryery gespruit. ŉ Video is boonop van die skietery gemaak en wyd versprei. Dit het groot opspraak gewek. Die landdroshof het Arendse Woensdag op borgtog van R8 000 vrygelaat, het eNCA berig. Die saak teen hom is tot Maart aanstaande jaar vir verdere ondersoek uitgestel. JB Strydom (44). (Foto: Facebook) Maroela Media het vroeër berig Strydom het sowat vyf maande gelede saam met sy gesin na Engeland geëmigreer, juis om van die hoë vlakke van geweld in Suid-Afrika weg te kom. Hy was op ŉ kort besoek aan die land toe hy vermoor is. Hy het glo bloot die vrede help bewaar toe hy geskiet is. Chantelle Strydom, JB se suster, het vroeër gesê dit was moeilik om te sien hoe iemand haar broer oënskynlik doodkalm doodskiet. Sy het gesê haar broer het ŉ hart van goud gehad. ŉ Roudiens vir Strydom word na verwagting Vrydag gehou.